kaerle etc. doen te wetene allen iegewoirdigen ende
toecommende dat wy ontfangen hebben die oetmoedighe supplicacie
van vranck van ghelman jonck ongehoudt man woenende inde
stadt van leuwe ende gecoren deken vanden cameren van
rethoricquen aldaer inhoudende hoe dat hy opden achsten dach
decembris lestleden tzachternoens nae viere uren nae
vesperen heeft met twee oft drye zyn anderen gesellen te wetenen
henneken inden valck reyncken plaetmans ende henrick
bessems ghaen bancketeren ende drincken eenen pot wyns
ten huyse van goris marcielis inde kokene ende als zy daer
een luttel tyts gheseten hadden soe is inde zelve kokene
ghecommen jan pilepert de welcke binnen den selven huyse op een
camer hadde sitten drincken ende de welcke soe de suppliant
heeft verstaen hem te voeren hadde ghevanteert den selven
te willen evelen ende daer commende dede deselve pilepert
syn mutse aff in schimpicheyt seggende heer deken hoe commet
dat ghy ons de schande doet dat ghy onse schotelen vander
voirs. cameren laet vercoopen daer op de suppliant antworde
dat tselve by synder schult nyet en was ghebuert ghelyck
tselve oyck inder waerheyt nyet en was want hy
suppliant tselve nyet en hadde ghedaen daerop die selve
jan seyde ghy denoterende den suppliant zyt een zot ende
dier gelycke affdragende woerden daerop de suppliant alleenlyck
zeyde men vindt meer sotten soe dat de selve jan zeere criminerende
ende onneerlyck sprekende heeft zyn mes vuyt getrocken
ende naeden suppliant daer hy aende tafele sat by de schouwe
vreeselyck geslagen in zulcker vuegen ende manieren dat
hy den selven suppliant zyn hoot soude gecloven hebben ten
waere gheweest dat de selve suppliant hadde gedoken inde
schouwe soe dat den selven slach viele opt mantelhout
vander selver schouwen daer mede de selve jan nyet te
vreden wesende heeft ter stont naeden suppliant gesteeken
welcken slach de selve suppliant heeft met zynder handt aff
gheslagen meynende myt dyen den voirs. pilepert te
ontloopenen twelck hy nyet wel en conste gedoen soe
dat deselve pilepert den suppliant noch eenen stecke heeft
gegeven op zyn boesem hem doerstekende rock wambays
ende hempde tot op zyn bloot lyff toe midts den welcken
deselve suppliant bevreest ende gecommoveert zynde is hem
van noode gheweest te deffenderenen ende dat doende
heeft hy vuytgetrocken zyn hangerken ende daer mede den
selven janne eenen steeck gegeven omtrent zynder borste
overmits dat de selve suppliant nyet en conste gevlieden noch
anders tperykel vande doot ontgaen ende dat doende soe
is de suppliant terstont vuyt geschoten ende gaen loopen vuyten
huyse den welcken den selven jan heeft mit zynder blooter
rapieren noch nageloopen tot aen een ander huys ende is
daer nae by eenige aenverdt ende geleydt ende corts
vander selver questueren gestorven dwelck sen selven suppliant
vuyter herten leet es ende hoewel de suppliant als hem
nootlick hebbende moeten deffenderen ende de welcke nyet en
conste gevlieden noch tperikel van zynen lyve ontgaen
daer aen nyet en meynt gedelynqueert te hebbenen ende dat
hy daer aff ongepraemt in zynen persoone ende goeden soude
behoiren te blyvenen desen nochtans nyet tegenstaende
soe heeft onse meyeren van thienen hem gevoirdert opde
goeden des suppliants te procederenen willende de selven ter
causen vanden voirs. onghevalle als geconfisqueert
aenveerden ten ocsuyne vanden welcken de suppliant
beduchtende trigueur van justicien heeft hem geabsenteert
vuyt onse lande ende hertoochdomme van brabant aldaer
hy nyet en soude dorren wederkeeren hanteren noch
converseren ten zy dat onse gracie ende ghenade hem
hier op verleent wordde alzoe hy seght ons
daeromme oetmoedelyck biddende soe eest dat de
saken voirscreven overghemerct wy den voirs. vranck van ghelmen
suppliant genegen wesende tzynder beden ende begheerte ende hem
willende in dit stuck gracie ende ghenade prefereren voer
rigeur van justicien zunderlinge ter eeren ende renerende
vander bitter passie onserheeren jhesu christi die hy leet voer
tmenschelycke geslachte op zulcken dach als huyden hebben
inden ghevalle als boven vergheven quytgescholden ende
gheremitteert vergheven ende schelden quytte vuyt sunderlinge
gracie mits desen tfeyt ende dootslach boven verclaert
mitsgaders alle peyne ende bruecke corporelle ende
criminelle daer inne hy ter cause van dien met diesser
aencleest iegens ons ende justicie mesdaen ende mesbruyct
mach hebben hem alsdaer aff weder stellende ende restituerende
tot zyn goede fame ende name in allen onsen voirs. landen
ende heerlicheyden ende tot zynen onverbuerden goeden indien
hy eenighe heeft gelyck ende in alder manieren als hy
was voer de toecompste van tfeyt ende dootslach voerscreven
imponerende hier op een eewich zwyghen ende silencie
onsen procureur general ende allen anderen onsen rechteren
justicieren ende officieren wy zy zyn satisfactie ende
beternisse eerst ende alvoeren gedaen der gheinteresseerde
partie indien die noch nyet ghedaen en zy ende eenige
daer toe staet civilyck alleenlyck behoudelyck
dat de voirn. suppliant gehouden werdt den voirs. dootslach
tegens ons te beteren civilyck naer de gelegentheyt
vander mesdaet ende faculteyt van zynen goeden ende daer
en boven betaelen ende refonderen die redelycke costen
van justicien hier omme ghedaen ter taxacie ende
arbitrescepe vanden cancellier ende luyden van onsen raede
in brabant die wy daer toe committeren den welcken
wy ontbieden ende bevelen dat voer hemlieden geroepen
die ghene dier over behoiren gheroepen te zyne zy precederen procederen
wel ende duechdelyck ter verifficacie ende interinemente
van desen naer huere voerme ende inhouden ende ter
taxacie ende arbitrescepe vander civile boete ende costen
van justicie ende dat ghedaen ende de selve civile boete
ende costen voirscreven ghetaxeert ende byden voirs. suppliant
betaelt zynde in handen vanden ghenen van onsen ontfangers
oft officiers dient behoiren sal de welcke daer aff gehouden
werdt rekeninge bewys ende reliqua te doene tonsen
proiffyte metten anderen peningen van zynen ontfanghen
zy onsen meyere van thienen ende allen anderen onsen rechteren
justicieren officieren ende ondersaeten wien dit aengaen
oft roeren sal mogen hueren stedehouderen ende eenyegelyck
van hem bysondere zoe hem toebehoiren sal doen laten
ende ghedoogen den voirs. vranck van gelmen suppliant van deser
onser gracie remissie ende pardoene ende van alden inhouden
van desen inder vuegen ende manieren voirscreven rustelyck
vredelyck volcomelyck ende eeuwelyck genyeten ende ghebruyc
ghebruycken sonder hem te doene noch te laeten geschien
nu noch in toecommende tyde eenich hinder letsel oft moyenisse
ter contrarien in lyve noch in goede in eeniger manieren
maer indien zyn lyff oft eenige van zynen onverbuerden goeden
daeromme gevangen becommert oft ghearresteert waeren dat
zy die stellen ende setten oft doen stellen ende setten ter stont
ende sonder vertreck tot geheele ende volcommen delivrancie
behoudelyck oyck dat voern. suppliant desen onsen iegewoirdigen
brief presenteren sal onsen voirs. cancellier ende raeden van
# sy hieraff verantworde
byden ontfanger
vanden exployten
brabant ende tinterinement van dien versoucken bynnen
eenen jaere naestcomende opte peyne deffect van dien
te verliesen want ons alsoe belieft ende ten
eynde dat dit goet vaste ende ghestadich blyve te eeuwigen
daghen soe hebben wy onsen zegel hier aen doen hangen
behoudelyck in anderen zaeken ons recht ende
eenyeghelyck tzyne in allen ghegen in onsen
stede van deinsse den heyligen vrydach inde maent van
april int jaer onsheeren duyssent vyffhondert
vyfendertich van onsen keyserycke txvie ende van
onsen rycken van castillien ende andere txxe aldus
stont ghescreven opde plycke byden keyser in zynen
raede ende gheteekent g pensart visa recepta
ghecollacionneert tegens
doriginale brieven by my
decock